Document ID: 32007R0593

32007R0593
L 140/3
SLUŽBENI LIST EUROPSKE UNIJE
31.05.2007.
UREDBA KOMISIJE (EZ) br. 593/2007
od 31. svibnja 2007.
o pristojbama i naknadama koje ubire Europska agencija za sigurnost zračnog prometa
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1592/2002 Europskog parlamenta i Vijeća od 15. srpnja 2002. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa (1), a naročito njezin članak 53. stavak 1.,
nakon savjetovanja s Upravnim odborom Europske agencije za sigurnost zračnog prometa,
budući da:
(1)
Uredbom Komisije (EZ) br. 488/2005 (2) utvrđene su pristojbe i naknade koje obračunava Europska agencija za sigurnost zračnog prometa (dalje u tekstu „Agencija”).
(2)
Prihodi Agencije sastoje se od doprinosa Zajednice i bilo koje treće europske države s kojom je Zajednica sklopila sporazume iz članka 55. Uredbe (EZ) br. 1592/2002, pristojba koje plaćaju podnositelji zahtjeva za izdavanje certifikata i potvrda koje Agencija izdaje, pohranjuje ili izmjenjuje te od pristojba za objavljivanje, rješavanje žalba, osposobljavanje i sve druge usluge koje Agencija pruža.
(3)
Prihodi i rashodi Agencije trebaju biti uravnoteženi.
(4)
Pristojbe i naknade iz ove Uredbe potražuje i ubire isključivo Agencija i to u eurima. One moraju biti utvrđene transparentno, pravedno i jednoobrazno.
(5)
Pristojbe koje obračunava Agencija ne smiju ugroziti tržišno natjecanje odgovarajućih europskih poduzeća. Nadalje, one moraju biti utvrđene na temelju posebnog vođenja računa o platežnoj sposobnosti malih poduzeća.
(6)
Iako je sigurnost civilnog zračnog prometa od primarnoga značaja, pri obavljanju zadataka za koje je zadužena, Agencija mora u cijelosti voditi računa o rentabilnosti.
(7)
Geografski položaj poduzeća na državnim područjima država članica ne smije biti diskriminirajući čimbenik. Stoga putni troškovi koji su vezani uz obavljanje postupaka certifikacije u ime takvih poduzeća moraju biti objedinjeni i podijeljeni među podnositeljima zahtjeva.
(8)
Koliko je to moguće, podnositelj zahtjeva mora prije početka pružanja usluge biti obaviješten o predviđenome iznosu koji mora platiti za usluge koje će biti pružene te o načinu plaćanja koje se mora izvršiti. Kriteriji za utvrđivanje iznosa koji je potrebno platiti moraju biti jasni, jedinstveni i javni. Tamo gdje nije moguće unaprijed utvrditi iznos, potrebno je o tome obavijestiti podnositelja zahtjeva prije početka pružanja usluge. U takvom se slučaju, prije pružanja usluge potrebno sporazumjeti o jasnim pravilima za ocjenu iznosa koji je potrebno platiti tijekom pružanja usluge.
(9)
Poduzeću valja omogućiti dobru financijsku vidljivost te ono mora biti sposobno predvidjeti iznos pristojba koje će morati platiti. Istodobno je potrebno zajamčiti uravnoteženost između ukupnih troškova koje Agencija snosi pri obavljanju postupaka certifikacije i ukupnoga prihoda od pristojbi koje obračunava. Stoga treba omogućiti godišnju reviziju visine pristojbi na temelju financijskih rezultata i prognoza Agencije.
(10)
Prije svake promjene iznosa pristojbe potrebno je savjetovati se sa zainteresiranim stranama. Pored toga, Agencija mora redovito izvještavati zainteresirane strane o načinu izračunavanja pristojbi te o osnovi na temelju koje se one izračunavaju. Takvim se informacijama zainteresiranim strankama pruža uvid u troškove koje snosi Agencija te u njezinu produktivnost.
(11)
Tarife koje su navedene u ovoj Uredbi moraju se temeljiti na prognozama Agencije koje se odnose na njezino radno opterećenje i s njime povezane troškove.
(12)
Ovu je Uredbu potrebno revidirati unutar pet godina od njezinoga stupanja na snagu.
(13)
Uredbu (EZ) br. 488/2005 je potrebno staviti izvan snage.
(14)
Mjere koje se predviđaju ovom Uredbom u skladu su s mišljenjem Odbora osnovanog na temelju članka 54. stavka 1. Uredbe (EZ) br. 1592/2002,
DONIJELA JE OVU UREDBU:
POGLAVLJE I
OPĆE ODREDBE
Članak 1.
Ova se Uredba primjenjuje na pristojbe i naknade koje obračunava Europska agencija za sigurnost zračnog prometa, dalje u tekstu „Agencija”, kao nadoknadu za usluge koje pruža, uključujući nabavu robe.
Njome se naročito utvrđuje u kojim se slučajevima plaćaju pristojbe i naknade iz članka 48. stavka 1. Uredbe (EZ) br. 1592/2002, iznos tih pristojbi i naknada te način plaćanja istih.
Članak 2.
Za potrebe ove Uredbe primjenjuju se sljedeće definicije:
(a)
„pristojbe” znači iznosi koje obračunava Agencija i koje plaćaju podnositelji zahtjeva za dobivanje, održavanje ili izmjene certifikata iz članka 15. Uredbe (EZ) br. 1592/2002, a koje izdaje, održava ili izmjenjuje Agencija;
(b)
„naknade” znači iznosi koje obračunava Agencija i koje plaćaju podnositelji zahtjeva za usluge Agencije koje se ne odnose na poslove certifikacije;
(c)
„postupci certifikacije” znači svi postupci koje Agencija provodi izravno ili neizravno sa svrhom izdavanja, održavanja ili izmjene certifikata iz članka 15. Uredbe (EZ) br. 1592/2002;
(d)
„podnositelj zahtjeva” znači svaka fizička i pravna osoba koja podnosi zahtjev za uslugom koju pruža Agencija, uključujući izdavanje, održavanje ili izmjene certifikata;
(e)
„putni troškovi” znači troškovi prijevoza, smještaja i obroka, nepredviđenih troškova te dnevnica koji se isplaćuju osoblju u okviru postupaka certifikacije;
(f)
„realni trošak” znači stvarni trošak koji snosi Agencija.
POGLAVLJE II
PRISTOJBE
Članak 3.
1. Pristojbe osiguravaju ukupan prihod koji je dovoljan za pokrivanje svih troškova koji nastaju iz postupaka certifikacije, uključujući i troškove koji nastaju iz s njima povezanoga kontinuiranog nadzora.
2. Agencija među svojim prihodima i troškovima mora razlikovati one koji se mogu pripisati postupcima certifikacije. U tu svrhu:
(a)
Agencija na posebnom računu čuva pristojbe koje naplaćuje, a oni podliježu posebnom računovodstvenom postupku;
(b)
Agencija vodi analitičko računovodstvo o svojim prihodima i rashodima.
3. Pristojbe podliježu sveobuhvatnoj privremenoj procjeni do početka svake poslovne godine. Procjena se temelji na prethodnim financijskim rezultatima Agencije, njezinoj procjeni troškova i prihoda te predviđenom poslovnom planu.
Ako na isteku poslovne godine sveukupni prihod od pristojbi, koji čini namjenski prihod u skladu s člankom 53. Uredbe (EZ) br. 1592/2002, prelazi ukupni trošak postupaka certifikacije, višak se koristi za financiranje postupaka certifikacije u skladu s financijskom uredbom Agencije.
Članak 4.
Pristojba koju podnositelj zahtjeva uplaćuje za određeni postupak certifikacije sastoji se od:
(a)
paušalnog iznosa koji je drukčiji za svaki postupak posebno kako bi odražavao trošak koji Agencija snosi pri izvođenju toga postupka. Različiti iznosi paušalnih pristojbi utvrđeni su u dijelu II. Priloga.
(b)
promjenjivog iznosa razmjernoga radnom opterećenju i izraženoga kroz broj sati koji se množi sa satnicom. Satnica mora odražavati sve troškove koji proizlaze iz postupaka certifikacije. Postupci certifikacije koji se naplaćuju prema satu kao i satnica koja se primjenjuje utvrđeni su u dijelu II. Priloga.
Članak 5.
1. Iznosi utvrđeni u Prilogu objavljuju se u službenoj publikaciji Agencije.
2. Ti se iznosi svake godine moraju indeksirati na stupnju inflacije iz dijela V. Priloga.
3. Prilog se prema potrebi revidira svake godine.
4. Agencija svake godine obavješćuje Komisiju, Upravni odbor i savjetodavno tijelo zainteresiranih strana, uspostavljenih u skladu s člankom 24. Uredbe (EZ) br. 1592/2002 o komponentama koje služe kao osnova za utvrđivanje visine pristojbi. Te informacije naročito sadrže analizu troškova koja se odnosi na prethodnu i sljedeće godine. Također, Agencija dva puta godišnje dostavlja Komisiji, Upravnome odboru i savjetodavnome tijelu zainteresiranih strana informacije o radnoj učinkovitosti, utvrđenoj u dijelu VI. Priloga i pokazateljima radne učinkovitosti iz stavka 5.
5. U roku od šest mjeseci nakon stupanja na snagu ove Uredbe Agencija nakon savjetovanja sa savjetodavnim tijelom zainteresiranih strana donosi skup pokazatelja radne učinkovitosti, pri čemu posebnu pozornost posvećuje podacima navedenim u dijelu VI. Priloga.
6. Prije davanja svoga mišljenja o eventualnim izmjenama vezanim uz pristojbe Agencija se savjetuje sa savjetodavnim tijelom zainteresiranih strana. Tijekom toga savjetovanja Agencija mora objasniti razloge eventualnoga predlaganja izmjena visine pristojbi.
Članak 6.
Ne dovodeći u pitanje članak 4., ako se postupak certifikacije u potpunosti ili dijelom provodi izvan državnih područja država članica, u pristojbu koja se naplaćuje podnositelju zahtjeva uračunavaju se odgovarajući putni troškovi izvan tih država prema sljedećoj jednadžbi:
d = f + v
gdje je:
d
=
pristojba koja se treba platiti
f
=
pristojba koja odgovara izvršenome postupku, kako je utvrđeno u Prilogu
v
=
dodatni putni troškovi, po realnim troškovima
Dodatni putni troškovi koji se naplaćuju podnositelju zahtjeva moraju uključivati vrijeme koje stručnjaci provedu u prijevoznim sredstvima izvan državnih područja država članica. Odgovarajući broj sati naplaćuje se prema satnici.
Članak 7.
Na zahtjev podnositelja zahtjeva i prema dogovoru s izvršnim direktorom Agencije, certifikacijski se postupak u iznimnim slučajevima može izvršiti na sljedeći način:
(a)
utvrđivanjem kategorija osoblja koje Agencija ne bi pod uobičajenim okolnostima utvrdila prema svojim standardnim postupcima; i/ili
(b)
utvrđivanjem tolikih ljudskih resursa da se postupci obavljaju brže nego što bi bili obavljeni prema standardnim postupcima Agencije.
Obračunata je pristojba u tom slučaju iznimno uvećana kako bi se u cijelosti pokrili troškovi koje Agencija snosi time što ispunjava te posebne zahtjeve.
Članak 8.
1. Pristojbu plaća podnositelj zahtjeva. Ona se plaća u eurima. Podnositelj zahtjeva mora osigurati da se Agenciji isplati iznos u cijelosti. Eventualne bankovne troškove u vezi s plaćanjem snosi podnositelj zahtjeva.
2. Izdavanje, održavanje ili izmjene certifikata podliježu prethodnome plaćanju pristojbe u cijelosti, ako se Agencija i podnositelj zahtjeva nisu drukčije sporazumjeli. U slučaju neplaćanja Agencija može opozvati dotični certifikat nakon što je podnositelju zahtjeva uputila službeno upozorenje.
3. Iznosi niži od ili koji iznose 1 000 eura plaćaju se nakon ispunjavanja zahtjeva i to u jednom obroku.
4. Pri podnošenju zahtjeva, podnositelja zahtjeva se obavješćuje o cjeniku pristojbi koji koristi Agencija te o uvjetima plaćanja.
5. Za sve postupke certifikacije koji zahtijevaju plaćanje pristojbi na temelju satnice, Agencija može na zahtjev podnositelja izdati predračun. Agencija može izmijeniti taj predračun ako se postupak pokaže jednostavnijim ili se može provesti brže no što je isprva predviđeno, ili suprotno, odnosno ako je kompleksniji i traje duže nego što je to Agencija mogla razumno predvidjeti.
6. Ako nakon prve provjere Agencija odluči ne prihvatiti zahtjev, sve pristojbe koje su već plaćene vraćaju se podnositelju zahtjeva, s izuzetkom iznosa kojim se pokrivaju administrativni troškovi obrade zahtjeva. Taj je iznos jednak dvostrukoj satnici utvrđenoj u dijelu II. Priloga.
7. Ako Agencija prekine postupak certifikacije zbog toga što podnositelj zahtjeva nema dovoljno sredstava ili ako ne ispunjava važeće zahtjeve, ili ako podnositelj zahtjeva odluči prekinuti podnošenje zahtjeva ili odgoditi svoj projekt, ostatak svih pristojba koje valja platiti, a koji se izračunava na temelju satnice ali ne prelazi važeću paušalnu pristojbu, isplaćuje se u cijelosti u trenutku kada Agencija prestane djelovati. Dotični broj sati naplaćuje se prema satnici utvrđenoj u dijelu II. Priloga. Kada na zahtjev podnositelja zahtjeva Agencija započne s postupcima certifikacije koji su prethodno prekinuti, taj se postupak obračunava kao novi projekt.
Članak 9.
Pristojbe potražuje i ubire isključivo Agencija.
Države članice ne ubiru pristojbe na postupke certifikacije, čak i ako te postupke provode u ime Agencije.
Agencija državama članicama vraća troškove postupaka certifikacije koje one provode u njezino ime.
POGLAVLJE III.
NAKNADE
Članak 10.
1. Agencija naplaćuje naknade za sve usluge, uključujući nabavu robe, osim onih usluga iz članka 3.
Međutim, naknade se ne naplaćuju za sljedeće usluge:
(a)
prijenos dokumenata i podataka, u bilo kojem obliku, u skladu s Uredbom (EZ) br. 1049/2001 Europskog parlamenta i Vijeća (3);
(b)
dokumente koji su besplatno dostupni na internetskim stranicama Agencije.
2. Agencija ubire naknade kada je uložena žalba protiv jedne od njezinih odluka u skladu s člankom 35. Uredbe (EZ) br. 1592/2002.
Članak 11.
Iznos naknada koje obračunava Agencija jednak je stvarnome trošku pružene usluge, uključujući i trošak stavljanja usluge na raspolaganje podnositelju zahtjeva. U tu se svrhu vrijeme koje Agencija potroši na pružanje usluge naplaćuje prema satnici iz dijela II. Priloga.
Naknade koje se plaćaju pri ulaganju žalbe u skladu s člankom 35. Uredbe (EZ) br. 1592/2002 moraju biti izražene paušalnim iznosom, čija je visina točno utvrđena u dijelu IV. Priloga. Ako se žalbeni postupak zaključi u korist osobe koja je podnijela žalbu, Agencija toj osobi automatski vraća paušalni iznos.
Podnositelja zahtjeva obavješćuje se o iznosu naknada prije pružanja usluge, zajedno s uvjetima plaćanja naknada.
Članak 12.
Naknade plaća podnositelj zahtjeva, ili u slučaju žalbe, fizička ili pravna osoba koja ulaže žalbu.
Naknade se plaćaju u eurima.
Podnositelj zahtjeva mora osigurati plaćanje ukupnog iznosa Agenciji. Eventualne bankovne troškove u vezi s plaćanjem snosi podnositelj zahtjeva.
Ako se Agencija i podnositelj zahtjeva ili fizička ili pravna osoba koja podnosi zahtjev nisu drukčije sporazumjeli, naknade se ubiru prije pružanja usluge, ili tamo gdje je to primjereno, prije početka žalbenog postupka.
Iznosi niži od ili koji iznose 1 000 eura plaćaju se na dan podnošenja zahtjeva ili pokretanja žalbenog postupka, u jednom obroku.
POGLAVLJE IV.
PRIJELAZNE I ZAVRŠNE ODREDBE
Članak 13.
Uredba (EZ) br. 488/2005 se stavlja izvan snage.
Članak 14.
1. Ova Uredba stupa na snagu 1. lipnja 2007. Primjenjuje se u skladu sa sljedećim uvjetima:
(a)
Pristojbe prikazane u tablicama 1. do 5. u dijelu I. Priloga primjenjuju se na sve certifikate izdane nakon 1. lipnja 2007.
(b)
Pristojbe prikazane u tablici 6. u dijelu I. Priloga primjenjuju se na godišnje pristojbe koje su ubrane nakon 1. lipnja 2007.
(c)
Za podnositelje zahtjeva kojima je naplaćena pristojba za nadzor iz točke vi. Priloga Uredbi (EZ) br. 488/2005 prije 1. lipnja 2007. primjenjuju se pristojbe prikazane u tablici 7. u dijelu I. Priloga od prvoga ljetnog obroka plaćanja po isteku razdoblja od 3 godine iz točke vi. Priloga Uredbi (EZ) br. 488/2005.
(d)
Za podnositelje zahtjeva kojima je naplaćena pristojba za nadzor iz točaka viii., x., xiii. ili xi. Priloga Uredbi (EZ) br. 488/2005 prije 1. lipnja 2007. primjenjuju se pristojbe za nadzor iz tablica 8., 9. i 10. dijela I. te iz stavka 2. dijela III. Priloga ovoj Uredbi od prvoga ljetnog obročnog plaćanja po isteku razdoblja od 2 godine iz točaka viii., x. i xiii. Priloga Uredbi (EZ) br. 488/2005.
2. Ne uzimajući u obzir članak 13., Uredba (EZ) br. 488/2005 nastavlja se primjenjivati s obzirom na sve pristojbe i naknade koje su izvan područja primjene ove Uredbe u skladu sa stavkom 1.
3. Ovu je Uredbu potrebno revidirati u roku od pet godina od njezinoga stupanja na snagu.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. svibnja 2007.

Labels: 2
4
7
3
9
15